《元日次林宗伯先生韵 其二》
明代·李孙宸

春光遥忆凤凰池，万物朝元又一时。官署萧閒春漠漠，江山晴暖日迟迟。

莺雏尚涩风前语，柳色将偷腊后枝。夜雪渐消剡曲水，可谁移棹慰相思。

作者简介：明广东香山人，字伯襄。万历四十一年进士。教习庶吉士。崇祯间官至南京礼部尚书。性孝友廉介。诗祖《三百篇》，书法祖魏晋，草篆隶楷皆工。有《建霞楼集》。